b'\n_START_ARTICLE_\nLaskeutuminen\n_START_PARAGRAPH_\nLaskeutuminen on kiipeilyyn liittyv\xc3\xa4 toiminto, jossa laskeudutaan k\xc3\xb6yden avulla jyrkk\xc3\xa4\xc3\xa4 sein\xc3\xa4m\xc3\xa4\xc3\xa4 alas. Tyypillisesti kallio- tai vuorikiipeilyn loppuvaiheessa, kun tavoite on saavutettu ja palataan alas. Laskeutumista voi my\xc3\xb6s harrastaa erill\xc3\xa4\xc3\xa4n kiipeilyharrastuksesta, se on yleinen toiminto seikkailutapahtumissa ja laskeutumistekniikkoja voidaan k\xc3\xa4ytt\xc3\xa4\xc3\xa4 sotilas- ja poliisik\xc3\xa4yt\xc3\xb6ss\xc3\xa4 sek\xc3\xa4 pelastusteht\xc3\xa4viss\xc3\xa4\n_START_SECTION_\nTekniikka\n_START_PARAGRAPH_\nLaskeutujalla on nyky\xc3\xa4\xc3\xa4n yleens\xc3\xa4 valjaat, niihin kiinnitetty kitkaa lis\xc3\xa4\xc3\xa4v\xc3\xa4 laskeutumisv\xc3\xa4line ja k\xc3\xb6ysi, jota pitkin laskeudutaan. Laskeutumisv\xc3\xa4line kiinnitet\xc3\xa4\xc3\xa4n valjaisiin yleens\xc3\xa4 sulkurenkaalla ja k\xc3\xb6ysi pujotetaan sen kautta siten, ett\xc3\xa4 syntyv\xc3\xa4 kitka riitt\xc3\xa4\xc3\xa4 kantamaan suurimman osan laskeutujan painosta ja laskeutumista voi hallita helposti yhdell\xc3\xa4 k\xc3\xa4dell\xc3\xa4. Lyhyill\xc3\xa4 reiteill\xc3\xa4 laskeutumisnopeutta voi my\xc3\xb6s hallita alhaalla k\xc3\xb6yden p\xc3\xa4\xc3\xa4ss\xc3\xa4 oleva avustaja._NEWLINE_Sein\xc3\xa4m\xc3\xa4\xc3\xa4 pitkin laskeuduttaessa tyypillinen asento on toinen k\xc3\xa4si ylh\xc3\xa4\xc3\xa4ll\xc3\xa4 ottamassa tukea, toinen k\xc3\xa4si alhaalla jarruttamassa menoa ja jalat vaakasuorina, ottamassa tukea kalliosta. Kalliota voi k\xc3\xa4vell\xc3\xa4 alasp\xc3\xa4in tai edet\xc3\xa4 hyppien. Mik\xc3\xa4li kallion kulma on negatiivinen, jolloin laskeuduttaessa kalliosta ei saa tukea, k\xc3\xa4ytet\xc3\xa4\xc3\xa4n samaa asentoa. On my\xc3\xb6s mahdollista kiinnitt\xc3\xa4\xc3\xa4 laskeutumisv\xc3\xa4line selk\xc3\xa4\xc3\xa4n ja laskeutua kasvot edell\xc3\xa4._NEWLINE_Laskeutuja saattaa my\xc3\xb6s varmistaa laskeutumista prusik-solmulla, joka lukitsee k\xc3\xb6yden automaattisesti jos siit\xc3\xa4 irrotetaan ote. Kiipeilyn yhteydess\xc3\xa4 k\xc3\xb6ysi on yleens\xc3\xa4 kaksinkertainen ja kiedottu puun, kallionulokkeen tai varmistuspisteen ymp\xc3\xa4ri niin, ett\xc3\xa4 se on vedett\xc3\xa4viss\xc3\xa4. Vuoristokiipeilyn yhteydess\xc3\xa4 laskeutuminen saatetaan suorittaa useassa vaiheessa, jolloin koko seurue laskeutuu ensin yhden k\xc3\xb6ydenmitan, vet\xc3\xa4\xc3\xa4 k\xc3\xb6yden ylh\xc3\xa4\xc3\xa4lt\xc3\xa4 pois ja laskeutuu seuraavan v\xc3\xa4lin._NEWLINE_Suosituilla kiipeilyreiteill\xc3\xa4 laskeutumiselle on suunniteltu oma reitti, jossa usein on kallioon kiinnitetyt laskeutumispisteet valmiina.\n_START_SECTION_\nHistoria\n_START_PARAGRAPH_\nEnnen modernien kiipeilyvaljaiden kehityst\xc3\xa4 laskeutuminen saatettiin suorittaa ohjaamalla pelkk\xc3\xa4 k\xc3\xb6ysi haarojen v\xc3\xa4list\xc3\xa4 rinnan yli harteille. T\xc3\xa4m\xc3\xa4 D\xc3\xbclfersitz-tekniikka ei ole kovinkaan mukava, mutta toimii ilman lis\xc3\xa4varusteita ja sopii nyky\xc3\xa4\xc3\xa4nkin esimerkiksi loivan kallion laskeutumiseen.\n_START_SECTION_\nTurvallisuus\n_START_PARAGRAPH_\nKiipeilypiireiss\xc3\xa4 laskeutumista pidet\xc3\xa4\xc3\xa4n vaarallisena ja v\xc3\xa4ltt\xc3\xa4m\xc3\xa4tt\xc3\xb6m\xc3\xa4n\xc3\xa4 pahana ja huomattava m\xc3\xa4\xc3\xa4r\xc3\xa4 onnettomuuksia on tapahtunut laskeutumisen yhteydess\xc3\xa4. Vaarallisuus johtuu useista tekij\xc3\xb6ist\xc3\xa4. Koska laskeutuminen tehd\xc3\xa4\xc3\xa4n v\xc3\xa4syneen\xc3\xa4, kiipeilyn loppuvaiheessa ja usein kiireess\xc3\xa4, riski huolimattomuudesta on korkea. Usean k\xc3\xb6ysiv\xc3\xa4lin reiteill\xc3\xa4 on mahdollista eksy\xc3\xa4 laskeutumisreitist\xc3\xa4 ja p\xc3\xa4\xc3\xa4ty\xc3\xa4 paikkaan, jossa ei ole rakennettuja laskeutumispisteit\xc3\xa4, tai roikkumaan tyhj\xc3\xa4n p\xc3\xa4\xc3\xa4lle, jolloin on kiivett\xc3\xa4v\xc3\xa4 k\xc3\xb6ytt\xc3\xa4 takaisin yl\xc3\xb6s. Laskeutuminen k\xc3\xb6yden p\xc3\xa4iden ohitse on aiheuttanut useita onnettomuuksia, t\xc3\xa4m\xc3\xa4n voi est\xc3\xa4\xc3\xa4 esimerkiksi sitomalla solmun k\xc3\xb6yden p\xc3\xa4\xc3\xa4h\xc3\xa4n. Paidan tai hiuksien sekaantuminen k\xc3\xb6yden ja laskeutumisv\xc3\xa4lineen v\xc3\xa4liin on my\xc3\xb6s tunnettu ilmi\xc3\xb6, kokeneilla kiipeilij\xc3\xb6ill\xc3\xa4 on yleens\xc3\xa4 mukana muutama prusik-lenkki t\xc3\xa4m\xc3\xa4n varalta.\n_START_SECTION_\nVarusteet\n_START_PARAGRAPH_\nNormaalit kiipeilyvaljaat pit\xc3\xa4v\xc3\xa4t laskeutujan kiinni k\xc3\xb6ydess\xc3\xa4 ja ohjaavat painon reisille. _NEWLINE_Laskeutumisv\xc3\xa4lineit\xc3\xa4 on erilaisia ja sellaisen voi my\xc3\xb6s improvisoida muutamasta sulkurenkaasta tai k\xc3\xa4ytt\xc3\xa4\xc3\xa4 Munter-solmua. Pitki\xc3\xa4 laskeutumisia varten on olemassa laitteita, joiden kitkaa voidaan s\xc3\xa4\xc3\xa4t\xc3\xa4\xc3\xa4 laskeutumisen aikana, k\xc3\xb6yden painon keventyess\xc3\xa4._NEWLINE_Laskeutumisv\xc3\xa4lineess\xc3\xa4 saattaa olla sakara, jonka ymp\xc3\xa4rille k\xc3\xb6yden voi kietoa tai muu keino laskeutumisen pys\xc3\xa4ytt\xc3\xa4miseksi. K\xc3\xb6yden voi my\xc3\xb6s kietoa reiden ymp\xc3\xa4ri tai k\xc3\xb6yden ymp\xc3\xa4ri voi sitoa prusik-solmun tapaisen kitkasolmun, joka pys\xc3\xa4ytt\xc3\xa4\xc3\xa4 laskeutumisen kun sit\xc3\xa4 ei ty\xc3\xb6nnet\xc3\xa4 alasp\xc3\xa4in. Prusik-solmu on tapana sitoa laskeutumisv\xc3\xa4lineen jarrupuolelle, esim. reisilenkkiin kiinni, jolloin siihen kohdistuvat voimat ovat pieni\xc3\xa4 ja se ei lukitu voimakkaasti._NEWLINE_Lis\xc3\xa4ksi laskeutuja saattaa k\xc3\xa4ytt\xc3\xa4\xc3\xa4 hansikkaita, kyp\xc3\xa4r\xc3\xa4\xc3\xa4, polvisuojia ja naarmuilta suojaavia vaatteita.'